b'\n_START_ARTICLE_\nKazl\xc5\xb3 R\xc5\xabdos Kazio Griniaus gimnazija\n_START_SECTION_\nIstorija\n_START_PARAGRAPH_\n1910\xc2\xa0m. Kazl\xc5\xb3 R\xc5\xabdos gyvenviet\xc4\x97je Stoties g. Nr. 1 (dab. Vincento Borisevi\xc4\x8diaus gatv\xc4\x97) \xc4\xafkurta dviklas\xc4\x97 gele\xc5\xbeinkelie\xc4\x8di\xc5\xb3 mokykla. Mokykla veik\xc4\x97 iki Pirmojo pasaulinio karo. 1914\xe2\x80\x931918\xc2\xa0m. mokyklos patalpose buvo karo belaisvi\xc5\xb3 stovykla. Po karo gele\xc5\xbeinkelie\xc4\x8di\xc5\xb3 mokykla veik\xc4\x97 tik dvejus metus. 1923\xc2\xa0m. sausio 23 d. Marijampol\xc4\x97s apskrities \xc5\xa1vietimo komisijos nutarimu Kazl\xc5\xb3 R\xc5\xabdoje \xc4\xafsteigiama prad\xc5\xbeios mokykla, kurioje veik\xc4\x97 trys skyriai. Pirmuoju mokyklos ved\xc4\x97ju ir mokytoju paskiriamas Kazimieras Buk\xc5\xa1nys. 1939\xc2\xa0m. mokykloje jau veikia septyni skyriai, septintasis skyrius buvo gamybinio profilio. 1941\xc2\xa0m. bir\xc5\xbeelio 23 d. mokyklos pastatas sudeg\xc4\x97. Sudeg\xc4\x97 ir visi mokyklos dokumentai. Antrojo pasaulinio karo metais mokykla neveik\xc4\x97, nes okupacin\xc4\x97 vald\xc5\xbeia nesir\xc5\xabpino naujos mokyklos atidarymu._NEWLINE_1945\xc2\xa0m. sausio 15 d. atidaryta Kazl\xc5\xb3 R\xc5\xabdos progimnazija. Pirmuoju direktoriumi paskirtas P. Vaitiek\xc5\xabnas. Mok\xc4\x97si 237 moksleiviai. 1946\xc2\xa0m. progimnazija tapo gimnazija. Pirmoji gimnazijos abiturient\xc5\xb3 laida i\xc5\xa1leista 1949\xc2\xa0m., gimnazij\xc4\x85 baig\xc4\x97 24 mokiniai. 1950\xe2\x80\x931962\xc2\xa0m. mokykla vadinta Kazl\xc5\xb3 R\xc5\xabdos vidurine mokykla ir priklaus\xc4\x97 Kazl\xc5\xb3 R\xc5\xabdos rajonui. 1954\xc2\xa0m. baland\xc5\xbeio 19 d. sudeg\xc4\x97 mokyklos pastatas, buv\xc4\x99s Vytauto ir Taryb\xc5\xb3 gatvi\xc5\xb3 kampe. Gaisro metu sudeg\xc4\x97 gana daug dokument\xc5\xb3. 1958\xc2\xa0m. Taryb\xc5\xb3 gatv\xc4\x97je Nr. 8 (dab. Atgimimo g.) pastatyta nauja vidurin\xc4\x97 mokykla. Mokyklos atstatymo darbams vadovavo direktorius Alfredas Kligys. Nuo 1962\xc2\xa0m. kovo 31 d., panaikinus Kazl\xc5\xb3 R\xc5\xabdos rajon\xc4\x85, Kazl\xc5\xb3 R\xc5\xabdos vidurin\xc4\x97 mokykla priklaus\xc4\x97 Kapsuko rajono Liaudies \xc5\xa1vietimo skyriui. Iki 1973\xc2\xa0m. mokykla dirbo dviem pamainomis. 1972\xc2\xa0m. M. Valan\xc4\x8diaus gatv\xc4\x97je prad\xc4\x97tas statyti naujas mokyklos pastatas. 1973\xc2\xa0m. spalio 13 d. \xc4\xafvyko mokyklos priestato atidarymo \xc5\xa1vent\xc4\x97. Naujose patalpose buvo \xc4\xafrengta 16 kabinet\xc5\xb3, sporto sal\xc4\x97, valgykla, pastato apa\xc4\x8dioje \xc5\xa1audykla bei r\xc5\xabbin\xc4\x97s. 1980\xc2\xa0m. pastatytas naujas mokyklos bendrabutis. 1988\xc2\xa0m. \xc4\xafvestas sustiprintas diferencijuotas mokymas._NEWLINE_Atk\xc5\xabrus Lietuvos Nepriklausomyb\xc4\x99 Kazl\xc5\xb3 R\xc5\xabdos vidurin\xc4\x97s mokyklos ugdymo procese diegiamos \xc4\xafvairios naujov\xc4\x97s, sudaromos sustiprinto mokymo klas\xc4\x97s pagal profil\xc4\xaf. Tuo metu Lietuvoje pradeda kurtis pirmosios gimnazijos. Id\xc4\x97ja atkurti gimnazij\xc4\x85 kyla ir Kazl\xc5\xb3 R\xc5\xabdoje. Tam buvo ir svarios prie\xc5\xbeastys: Kazl\xc5\xb3 R\xc5\xabdos vidurin\xc4\x97 mokykla, stambiausia Marijampol\xc4\x97s rajono mokykla, kuri\xc4\x85 lanko net ir gretim\xc5\xb3 (Prien\xc5\xb3, \xc5\xa0aki\xc5\xb3) moksleiviai, mokykloje daug ger\xc5\xb3 mokytoj\xc5\xb3, mokiniai aktyv\xc5\xabs rajono, respublikini\xc5\xb3 olimpiad\xc5\xb3 dalyviai. Auk\xc5\xa1tas s\xc4\x97kmingai \xc4\xafstojan\xc4\x8di\xc5\xb3 \xc4\xaf auk\xc5\xa1t\xc4\x85sias mokyklas mokini\xc5\xb3 procentas (vir\xc5\xa1 50 proc.). Kita vertus, gimnazijos atk\xc5\xabrimas Kazl\xc5\xb3 R\xc5\xabdoje b\xc5\xabt\xc5\xb3 ir tolesnis tradicij\xc5\xb3 puosel\xc4\x97jimas. Id\xc4\x97jai kurti gimnazij\xc4\x85 pritar\xc4\x97 mokyklos bendruomen\xc4\x97, miestelio visuomen\xc4\x97. Kuriami gimnazijos nuostatai, ra\xc5\xa1omos programos, mokytojai, administracija kelia kvalifikacij\xc4\x85, vystoma \xc4\xafvairiapus\xc4\x97 veikla._NEWLINE_Kruop\xc5\xa1\xc4\x8diai pasiruo\xc5\xa1us ir gavus LR \xc5\xa1vietimo ir mokslo ministerijos bei Marijampol\xc4\x97s rajono \xc5\xa0vietimo skyriaus pritarim\xc4\x85, nuspr\xc4\x99sta 1994\xc2\xa0m. lapkri\xc4\x8dio 18 d. atidaryti pirm\xc4\x85j\xc4\x85 gimnazijos klas\xc4\x99. V\xc4\x97liau kasmet prisid\xc4\x97davo po dvi-tris naujas gimnazijos klases. 1995\xc2\xa0m. sausio 13 d. LR Vyriausyb\xc4\x97s nutarimu Nr. 64 Kazl\xc5\xb3 R\xc5\xabdos vidurinei mokyklai suteiktas prezidento Kazio Griniaus (1866\xe2\x80\x931950) vardas. 1999\xc2\xa0m. bir\xc5\xbeelio 3 d. Kazl\xc5\xb3 R\xc5\xabdos Kazio Griniaus vidurinei mokyklai suteiktas gimnazijos statusas. 2003\xc2\xa0m. liepos 1 d. Kazl\xc5\xb3 R\xc5\xabdos Kazio Griniaus gimnazija reorganizuota \xc4\xaf Kazl\xc5\xb3 R\xc5\xabdos Kazio Griniaus i\xc5\xa1grynint\xc4\x85 keturmet\xc4\x99 gimnazij\xc4\x85._NEWLINE_1949\xe2\x80\x932008\xc2\xa0m. \xc4\xaf gyvenim\xc4\x85 i\xc5\xa1leista 60 abiturient\xc5\xb3 laid\xc5\xb3.'